Priekšlikums EIROPAS PARLAMENTA UN PADOMES LĒMUMS par Eiropas Globalizācijas pielāgošanās fonda izmantošanu saskaņā ar 13. punktu Eiropas Parlamenta, Padomes un Komisijas 2013. gada 2. decembra Iestāžu nolīgumā par budžeta disciplīnu, sadarbību budžeta jautājumos un pareizu finanšu pārvaldību (pieteikums EGF/2014/013 EL/Odyssefs Fokas) /* COM/2014/0702 final */





PASKAIDROJUMA RAKSTS PRIEKŠLIKUMA KONTEKSTS 1. Eiropas Globalizācijas pielāgošanās fonda (EGF) finansiālā ieguldījuma piemērošanas noteikumi ir izklāstīti Eiropas Parlamenta un Padomes 2013. gada 17. decembra Regulā (ES) Nr. 1309/2013 par Eiropas Globalizācijas pielāgošanās fondu (2014.–2020.) un ar ko atceļ Regulu (EK) Nr. 1927/2006[1] (“EGF regula”). 2. Grieķijas iestādes iesniedza pieteikumu EGF/2014/013 EL/Odyssefs Fokas par EGF finansiālo ieguldījumu pēc darbinieku atlaišanas uzņēmumā “Odyssefs Fokas S.A.” Grieķijā. 3. Pēc šā pieteikuma pārbaudes Komisija saskaņā ar visiem EGF regulas piemērojamiem noteikumiem secināja, ka nosacījumi finansiālā ieguldījuma saņemšanai no EGF ir izpildīti. PIETEIKUMA KOPSAVILKUMS EGF pieteikums || EGF/2014/013 EL/Odyssefs Fokas Dalībvalsts || Grieķija Attiecīgais(-ie) reģions(-i) (NUTS 2. līmenis) || Κεντρική Μακεδονία (Vidusmaķedonija) (EL12), Θεσσαλία (Tesālija) (EL14), Aττική (Atika) (EL30) Pieteikuma iesniegšanas datums || 29.7.2014. Pieteikuma saņemšanas apliecinājuma datums || 4.8.2014. Papildu informācijas pieprasījuma datums || 12.8.2014. Papildu informācijas iesniegšanas termiņš || 23.9.2014. Izvērtējuma pabeigšanas termiņš || 16.12.2014. Intervences kritērijs || EGF regulas 4. panta 1. punkta a) apakšpunkts Galvenais uzņēmums || Odyssefs Fokas S.A. Saimnieciskās darbības nozare(-es) (NACE Rev. 2. nodaļa)[2] || 47. nodaļa (“Mazumtirdzniecība, izņemot automobiļus un motociklus”) Meitasuzņēmumu, piegādes un pakārtotās ražošanas uzņēmumu skaits || 0 Pārskata periods (četri mēneši): || 2014. gada 3. februāris – 2014. gada 3. jūnijs Atlaisto darbinieku vai darbības pārtraukšanas gadījumu skaits pārskata periodā (a) || 551 Atlaisto darbinieku vai darbības pārtraukšanas gadījumu skaits pirms vai pēc pārskata perioda (b) || 49 Kopējais atlaisto darbinieku skaits (a + b) || 600 Kopējais aplēstais paredzēto atbalsta saņēmēju skaits || 600 Jauniešu skaits, kuri nav nodarbināti un nav iesaistīti izglītības vai apmācības procesā NEET), kam paredzēts sniegt atbalstu || 500 Individualizēto pakalpojumu budžets (EUR) || 10 530 000 EGF pasākumu īstenošanas budžets[3] (EUR) || 210 000 Kopējais budžets (EUR) || 10 740 000 EGF ieguldījums (60 %) (EUR) || 6 444 000 PIETEIKUMA IZVĒRTĒJUMS Procedūra 4. Pieteikumu EGF/2014/013 EL/Odyssefs Fokas Grieķijas iestādes iesniedza 12 nedēļu laikā no dienas, kad bija izpildīti EGF regulas 4. punktā minētie intervences kritēriji, t. i., 2014. gada 29. jūlijā. Komisija apstiprināja, ka ir saņēmusi pieteikumu divu nedēļu laikā no pieteikuma iesniegšanas dienas 2014. gada 4. augustā un 2014. gada 12. augustā pieprasīja papildu informāciju no Grieķijas iestādēm. Šī papildu informācija tika sniegta sešu nedēļu laikā no pieprasījuma dienas. Termiņš, līdz kura beigām Komisijai būtu jāizvērtē pieteikuma atbilstība finansiālā ieguldījuma piešķiršanas nosacījumiem, proti, 12 nedēļas no pilnīga pieteikuma saņemšanas dienas, beidzas 2014. gada 16. decembrī. Pieteikuma atbilstība Attiecīgie uzņēmumi un atbalsta saņēmēji 5. Pieteikums attiecas uz 600 atlaistajiem darbiniekiem “Odyssefs Fokas S.A.”, uzņēmumā, kas darbojās ekonomikas nozarē, kura klasificēta NACE 2. Rev. 47. nodaļā (“Mazumtirdzniecība, izņemot automobiļus un motociklus”). Atlaišana ir galvenokārt notikusi NUTS[4] 2. līmeņa reģionos: Κεντρική Μακεδονία (Vidusmaķedonija) (EL12), Aττική (Atika) (EL30) un Θεσσαλία (Tesālija) (EL14). Intervences kritēriji 6. Grieķijas iestādes iesniedza pieteikumu saskaņā ar EGF regulas 4. panta 1. punkta a) apakšpunktā minēto intervences kritēriju, kurā paredzēts, ka četru mēnešu pārskata periodā kopā vismaz 500 darbinieki ir atlaisti vai pašnodarbinātu personu darbība ir izbeigta kādā dalībvalsts uzņēmumā, ieskaitot darbinieku atlaišanu un pašnodarbinātu personu darbības izbeigšanos uzņēmuma piegādes uzņēmumos vai pakārtotās ražošanas uzņēmumos. 7. Četru mēnešu pārskata periods ir no 2014. gada 3. februāra līdz 2014. gada 3. jūnijam. 8. Pieteikums attiecas uz 551 darbinieku, kurus atlaida[5] no darba uzņēmumā “Odyssefs Fokas” četru mēnešu pārskata periodā. Atlaisto darba ņēmēju skaita un darbības beigšanas aprēķināšana 9. Visi darba ņēmēju atlaišanas gadījumi tiek rēķināti no faktiskās līguma pārtraukšanas dienas vai līguma termiņa beigām. Atbilstīgie saņēmēji 10. Papildus jau 8. punktā minētajiem darbiniekiem atbilstīgie saņēmēji ir arī 49 darbinieki, kas tika atlaisti pirms 7. punktā minētā četru mēnešu pārskata perioda. Atbilstoši 6. pantā noteiktajam šie darbinieki tika atlaisti pēc tam, kad 2012. gada 29. novembrī tika izziņota plānotā darbinieku atlaišana[6], un ir iespējams skaidri noteikt cēloņsakarību ar notikumu, kura dēļ pārskata periodā tika uzsākta darbinieku atlaišana. 11. Tāpēc kopējais atbilstīgo saņēmēju skaits ir 600. Saikne starp atlaišanas gadījumiem un globalizācijas izraisītām nozīmīgām strukturālām pārmaiņām pasaules tirdzniecības modeļos/Regulā (EK) Nr. 546/2009 minēto globālo finanšu un ekonomisko krīzi 12. Lai noteiktu saikni starp darba ņēmēju atlaišanu un globālo finanšu un ekonomikas krīzi, kas aplūkota Regulā (EK) Nr. 546/2009, Grieķija apgalvo, ka Grieķijas ekonomika atrodas dziļā recesijā jau sesto gadu pēc kārtas (2008.–2013. gads). Saskaņā ar Grieķijas statistikas iestādes ELSTAT sniegto informāciju kopš 2008. gada Grieķijas IKP ir samazinājies par 25,7 procentpunktiem, publiskais patēriņš par 21 procentpunktu un privātais patēriņš par 32,3 procentpunktiem, vienlaikus bezdarbam pieaugot par 20,6 procentpunktiem. 13. Turklāt IKP samazināšanās ir palielinājusi atšķirību starp Grieķijas IKP uz vienu iedzīvotāju un ES IKP uz vienu iedzīvotāju, padarot par nebijušiem Grieķijas sasniegumus ekonomiskās konverģences jomā laikposmā no 1995. līdz 2007. gadam. 14. Turklāt, lai veiktu ārējā parāda maksājumus, 2008. gadā Grieķijas valdība īstenoja tādus nepopulārus pasākumus kā nodokļu ieņēmumu palielināšana, valsts izdevumu racionalizācija un darbinieku algu samazināšana publiskajā sektorā. Arī privātajā sektorā algas ir samazinājušās, mēģinot palielināt Grieķijas ekonomikas konkurētspēju. Kopš 2008. gada tūkstošiem uzņēmumu ir pārtraukuši darbību un slēgti, atlaižot personālu, un tūkstošiem pašnodarbinātu personu ir izbeigušas darbību, strauji palielinot bezdarba rādītājus. Samazināto ienākumu tūlītējā ietekme bija patēriņa samazināšanās. 15. Mājsaimniecību patēriņa samazināšanās tendences 2009. gadā Grieķijā bija līdzīgas negatīvajām tendencēm ES-27. Mājsaimniecību patēriņa rādītāji 2010. un 2011. gadā ES-27 uzlabojās, bet 2012. gadā tie atkal pazeminājās. Mājsaimniecību patēriņš Grieķijā kopš finanšu un ekonomikas krīzes sākuma ir samazinājies, un rādītāji ir pasliktinājušies katru gadu. Mājsaimniecību patēriņš (% izmaiņas salīdzinājumā ar iepriekšējo gadu) || 2008 || 2009 || 2010 || 2011 || 2012 ES-27 || 0,44 || -1,67 || 1,04 || 0,26 || -0,74 Grieķija || 4,67 || -1,91 || -6,39 || -7,91 || -9,07 Avots: EUROSTAT 16. Saskaņā ar ELSTAT ziņojumu par mājsaimniecību ieņēmumiem un dzīves apstākļiem 23 % no Grieķijas iedzīvotājiem 2012. gadā dzīvoja zem nabadzības sliekšņa[7]. 17. Saskaņā ar 2014. gada jūlijā publicēto jaunāko INE-GSEE[8] pētījumu trīs no četriem darbiniekiem vai nodarbinātajiem norādīja, ka viņu ienākumu līmenis 2014. gadā darba samaksas samazinājumu dēļ ir krities salīdzinājumā ar iepriekšējo gadu. Turklāt 38 % respondentu uzskata, ka viņu darba samaksa nākamajā ceturksnī atkal tiks samazināta. Lielākā daļa respondentu ir attiecīgi samazinājuši savus izdevumus, jo īpaši budžetu nebūtiskām precēm, piemēram, apģērbam un apaviem. 18. Pamatojoties uz globālo finanšu un ekonomikas krīzi, attiecībā uz mazumtirdzniecības nozari līdz šim ir iesniegti vēl trīs EGF pieteikumi[9]. Notikumi, kas izraisījuši darbinieku atlaišanu un darbības izbeigšanu 19. Saskaņā ar Grieķijas iestāžu sniegto informāciju divi galvenie notikumi, kas izraisīja darbinieku atlaišanu, bija: 1) mājsaimniecībām pieejamo ieņēmumu samazinājums, kas notika nodokļu sloga palielinājuma, algu samazinājuma (gan privātajā, gan publiskajā sektorā) un augošā bezdarba dēļ un kura rezultātā ievērojami pazeminājās pirktspēja; 2) spēcīga uzņēmumu un privātpersonu kreditēšanas samazināšanās, jo trūka līdzekļu Grieķijas bankās. Saskaņā ar Grieķijas Bankas sniegto informāciju kopš 2010. gada mājsaimniecībām un uzņēmumiem (izņemot finanšu uzņēmumus) piešķirto aizdevumu gada izaugsmes rādītājs ir bijis negatīvs naudas trūkuma dēļ Grieķijas bankās. 20. Astoņdesmitajos gados “Odyssefs Fokas”, kam jau piederēja trešais lielākais universālveikals Grieķijā ar kopplatību 7500 m2, uzsāka dinamisku vairumtirdzniecības darbību, uzņemoties pārstāvēt vietējā tirgū plaši zināmas ārvalstu apģērbu prečzīmes, un “Fokas” universālveikalos Grieķijā tika uzsākta zīmolpreču tirdzniecība. Nākamajā desmitgadē notika strauja “Fokas” grupas izaugsme. Uzņēmums noslēdza vēl vairāk ekskluzīvu līgumu attiecībā uz starptautiskām apģērbu prečzīmēm un atvēra dažādu starptautisku zīmolu komercpilnvarojuma veikalus[10] Atēnās un Salonikos. 1999.–2008. gadā “Fokas” turpināja paplašināties. Atēnu nozīmīgākajās tirdzniecības zonās tika atvērti divi universālveikali ar kopplatību attiecīgi 3500 m2 un 8500 m2, kuros bija dažādas izstāžu zāles, komercpilnvarojuma veikali un tirdzniecības vietas, noslēdzot vienošanās ar dažādiem starptautiskiem zīmoliem[11]. Taču šie panākumi beidzās līdz ar ekonomiskās un finanšu krīzes sākšanos 2008. gadā. 21. Grieķijas mājsaimniecību pirktspējas pazemināšanās rezultātā pēc Grieķijas ekonomikas lejupslīdes kopš ekonomikas un finanšu krīzes sākuma strauji samazinājās pieprasījums pēc tām precēm, kas nav pirmās nepieciešamības preces, un attiecīgi sāka samazināties “Odyssefs Fokas” apgrozījums. “Odyssefs Fokas” apgrozījums (2008.-2012. gadā) Miljonos EUR 2008 || 2009 || 2010 || 2011 || 2012 100 || 87 || 69 || 49 || 30 Avots: “Odyssefs Fokas” bilance, publicēta Oficiālajā Vēstnesī 2008.–2012.g. 22. Grieķijas ekonomikas recesijas sekas bija arī skaidras naudas trūkums. Lai risinātu radušās problēmu, “Odyssefs Fokas” nesekmīgi meklēja finansiālu palīdzību bankās. 23. Patēriņa pazeminājuma radītā apgrozījuma samazinājuma, kā arī aizdevumu trūkuma dēļ “Odyssefs Fokas” mēģinājumi rast risinājumu cieta neveiksmi. 2013. gada novembrī, 12 mēnešus pēc tam, kad tika iesniegts iesniegums par tiesiskās aizsardzības noteikšanu pret kreditoriem, un pēc vairākkārtējas telpu nomas līgumu uzteikšanas, uzņēmums iesniedza bankrota pieteikumu, kā rezultātā notika šajā pieteikumā minētā darbinieku atlaišana. Paredzamā atlaišanas ietekme uz ekonomiku un nodarbinātību vietējā, reģionālā vai valsts līmenī 24. Grieķijas iestādes apgalvo, ka darbinieku atlaišana “Odyssefs Fokas” vēl vairāk pasliktinās bezdarba situāciju, kuru jau nelabvēlīgi bija ietekmējusi ekonomikas un finanšu krīze un kas šķiet īpaši nestabila. Laikposmā no 2008. līdz 2013. gadam bezdarbnieku skaits palielinājās četras reizes (no 361 482 darba meklētājiem 2008. gada jūnijā līdz 1 403 698 darba meklētājiem 2013. gada jūnijā)[12]. Grieķijā ir visaugstākais bezdarba līmenis ES dalībvalstīs un piektais augstākais visā pasaulē.[13] Bezdarba līmenis Avots: Eurostat[14] 25. Visvairāk darbinieku (90 %) ir atlaisti Atikā un Vidusmaķedonijā, savukārt pārējie 10 % – Tesālijas reģionā. 2013. gada pēdējā ceturksnī bezdarba līmenis Atikā un Vidusmaķedonijā bija augstāks par valsts vidējo rādītāju (27,5 %). Atikā tas bija 28,2 % un Vidusmaķedonijā 30,3 %[15]. Nodarbinātības situācija Tesālijā ir mazliet labāka nekā vidēji valstī, tomēr arī šeit bezdarba rādītājs ir 26 %. 26. Turklāt visos trijos reģionos trūkst darbavietu salīdzinājumā ar lielo darba meklētāju skaitu. Tāpēc vairāk nekā 70 % bezdarbnieku ir bijuši bez darba vairāk nekā 12 mēnešus. Īpaši satraucošs ir jaunu darba meklētāju stāvoklis Vidusmaķedonijā, kur jauniešu bezdarba rādītājs ir 60,4 %. Turklāt Atika nodrošina 43 % no Grieķijas IKP. Tāpēc to uzņēmumu slēgšana, kuri atrodas šajā reģionā, ietekmē visu Grieķijas ekonomiku. Paredzētie atbalsta saņēmēji un ierosinātās darbības Paredzētie atbalsta saņēmēji 27. Aprēķināts, ka pasākumos varētu piedalīties 600 mērķa darbinieku. Šos darbiniekus pēc to dzimuma, pilsonības un vecuma grupas var iedalīt šādi. Kategorija || Paredzēto atbalsta saņēmēju skaits Dzimums: || Vīrieši: || 65 || (10,83 %) || Sievietes: || 535 || (89,17 %) Pilsonība: || ES pilsoņi: || 592 || (98,67 %) || nav ES pilsoņi: || 8 || (1,33 %) Vecuma grupa: || 15–24 gadi: || 6 || (1,00 %) || 25–29 gadi: || 45 || (7,50 %) || 30–54 gadi: || 509 || (84,83 %) || 55–64 gadi: || 39 || (6,50 %) || vairāk nekā 64 gadi: || 1 || (0,17 %) 28. Papildus Grieķijas iestādes sniegs EGF līdzfinansētus individualizētus pakalpojumus līdz pat 500 jauniešiem, kuri nav nedz nodarbināti, nedz iesaistīti izglītībā vai apmācībā (NEET) un pieteikuma iesniegšanas dienā ir jaunāki par 30 gadiem, ņemot vērā, ka visu 8. punktā minēto darbinieku atlaišana notika NUTS 2. līmeņa reģionos – Κεντρική Μακεδονία (Vidusmaķedonijā) (EL12), Θεσσαλίαun (Tesālijā) (EL14) un Aττική (Atikā) (EL30), kas ir tiesīgi saņemt atbalstu saskaņā ar Jaunatnes nodarbinātības iniciatīvu. 29. Aplēsts, ka kopā pasākumos piedalīsies 1100 mērķa atbalsta saņēmēji, tostarp NEET. Ierosināto darbību attiecināmība 30. Individualizētos pakalpojumus, kas sniedzami atlaistajiem darbiniekiem un jauniešiem, kuri nav nedz nodarbināti, nedz iesaistīti izglītībā vai apmācībā, veido turpmāk minētās darbības. – Profesionālā ievirze. Šis papildpasākums, kuru piedāvās visiem dalībniekiem, ietver turpmāk minētos posmus. 1. NEET paredzēta informācija. Atšķirībā no situācijas ar 600 darba ņēmēju mērķgrupu, kuri jau ir apzināti (bijušie “Odyssefs Fokas” darbinieki), vēl jānosaka to jauniešu mērķgrupa, kuri nav nedz nodarbināti, nedz iesaistīti izglītībā vai apmācībā. Lai atlasītu to jauniešu mērķgrupu, kuri nav nedz nodarbināti, nedz iesaistīti izglītībā vai apmācībā,Grieķijas iestādes cita starpā izmantos kritērijus, kas atbilst Grieķijas jaunatnes garantijas īstenošanas plānā iekļautajiem kritērijiem (t. i., izstumtības apdraudēti jaunieši, mājsaimniecību ienākumu līmenis, izglītības līmenis, bezdarba ilgums utt.), kā arī pausto ieinteresētību. Šajā nolūkā tās plāno veikt informatīvas kampaņas, kuru mērķauditorija būs tieši NEET. 2. Uzņemšana un reģistrācija. Pirmais visiem dalībniekiem (darbiniekiem un NEET) sniegtais pasākums ietver informāciju par pieejamiem pakalpojumiem un mācību programmām, kā arī par prasmēm un mācību prasībām. 3. Prasmju izvērtēšana un personas un profesionālās atbilstības dokuments. Paredzēts palīdzēt darbiniekiem un jauniešiem, kuri nestrādā un nemācās, noteikt savas prasmes un iespējas saistībā ar savām interesēm un izveidot reālistisku karjeras plānu. Prasmju izvērtēšana ietver intensīvu un individualizētu konsultēšanu, kura veidota kā programma, kas sastāv no dažādiem posmiem, kuros darbinieks un konsultants izskata konkrētu jautājumu (piemēram, iespējas, intereses, motivācijas un gaidu analīze, šķēršļi u. c.). Pēc izvērtēšanas tiek izveidots personas un profesionālās atbilstības dokuments, kurā ietverts dalībnieka prasmju kopsavilkums, viņa individuālais projekts un rīcības plāns. 4. Atbalsts darba meklēšanā un profesionālā ievirze. Tas ietver: 1) mācības par horizontālajiem jautājumiem, piemēram, sociālo prasmju pilnveide, pielāgošanās jaunām situācijām, lēmumu pieņemšana; 2) palīdzība darba meklēšanā, tostarp informācija par pieejamajām darbvietām, aktīva darba iespēju izpēte vietējā un reģionālajā līmenī, darba meklēšanas metodes un mācības par dzīvesgājuma aprakstu (CV) un pieteikuma vēstuļu sagatavošanu, kā sagatavoties darba pārrunām; 3) karjeras ievirze: konsultanti sniegs atlaistajiem darbiniekiem ieteikumus par profesijas izvēli un mudinās viņus izvērtēt noteiktus darba piedāvājumus. 5. Norādījumi attiecībā uz nodarbinātību. Konsultanti arī palīdzēs darbiniekiem un NEET īstenot mācību programmas un individuālo plānu, kas saistīts ar reintegrāciju nodarbinātībā. Dalībnieki, kuri ir ieinteresēti uzņēmuma izveidē, šā profesionālās ievirzes pasākuma laikā saņems vispārīgu atbalstu un konsultācijas par uzņēmējdarbību. 6. Uzraudzība. Tā paredzēta, lai apsekotu dalībniekus sešu mēnešu laikā pēc pasākumu īstenošanas beigām. – Mācības, pārkvalifikācija un arodapmācība. Šā pasākuma laikā tiek nodrošināti arodapmācību kursi, kas atbilst darbinieku un NEET vajadzībām, kuras noteiktas profesionālās ievirzes konsultāciju laikā, un tajās jomās un nozarēs, kurās ir labas attīstības perspektīvas un kas atbilst atzītām vajadzībām darba tirgū. Mācību kursus varētu papildināt arī ar praksi. – Palīdzība uzņēmuma izveidē. Darbinieki vai NEET, kuri dibinās jaunus uzņēmumus, saņems līdz pat EUR 15 000 kā ieguldījumu, lai segtu dibināšanas izmaksas. Piekļuve finansējumam ir viena no lielākajām problēmām Grieķijā, ar kurām uzņēmēji saskaras, sākot uzņēmējdarbību. Nepietiekamu līdzekļu dēļ bankas noraida lielāko daļu no aizdevuma pieprasījumiem. Šā pasākuma mērķis ir veicināt uzņēmējdarbību, sniedzot finansiālu atbalstu. – Pabalsti darba meklētājiem un mācību pabalsti. Lai segtu izdevumus, kas radušies, piedaloties profesionālās ievirzes pasākumā, atbalsta saņēmēji saņems EUR 50 par katru līdzdalības dienu. Apmeklējot mācības, pabalsts būs EUR 6 stundā. – Mobilitātes pabalsts. Tie darbinieki un NEET, kuri pieņems darba piedāvājumu, kas ietver dzīvesvietas maiņu, saņems vienreizēju maksājumu EUR 2000, lai segtu nepieciešamos izdevumus. 31. Aprakstītās ierosinātās darbības ir aktīva darba tirgus pasākumi atbilstīgi EGF regulas 7. pantā noteiktajām darbībām, par kurām ir tiesības saņemt atbalstu. Šīs darbības neaizstāj pasīvus sociālās aizsardzības pasākumus. 32. Grieķijas iestādes ir sniegušas nepieciešamo informāciju par darbībām, kas attiecīgajiem uzņēmumiem ir obligāti jāveic saskaņā ar valsts tiesību aktiem vai koplīgumiem. Iestādes ir apliecinājušas, ka EGF finansiālais ieguldījums neaizstās minētās darbības. Aplēstais budžets 33. Paredzamās kopējās izmaksas ir EUR 10 740 000, kas ietver izdevumus par individualizētajiem pakalpojumiem EUR 10 530 000 apmērā un izdevumus par sagatavošanas, pārvaldības, informācijas un reklāmas, kā arī kontroles un ziņojumu sniegšanas pasākumiem EUR 210 000 apmērā. 34. Kopējais finansiālais ieguldījums, kas pieprasīts no EGF, ir EUR 6 444 000 (60 % no kopējām izmaksām). Darbības || Aplēstais dalībnieku skaits || Aplēstās izmaksas par vienu dalībnieku (EUR) (*) || Aplēstās kopējās izmaksas (EUR) (**) Individualizēti pakalpojumi (darbības saskaņā ar EGF regulas 7. panta 1. punkta a) un c) apakšpunktu) Profesionālā ievirze || 1100 || 1250 || 1 375 000 Mācības, pārkvalifikācija un arodapmācība || 1100 || 2691 || 2 960 000 Ieguldījums uzņēmējdarbības sākšanai || 200 || 15 000 || 3 000 000 Starpsumma (a): || – || 7 335 000 (69,66 %) Pabalsti un stimuli (darbības saskaņā ar EGF regulas 7. panta 1. punkta b) apakšpunktu) Darba meklēšanas pabalsts || 1100 || 1250 || 1 375 000 Mācību pabalsts || 900 || 1800 || 1 620 000 Mobilitātes pabalsts || 100 || 2000 || 200 000 Starpsumma (b): || – || 3 195 000 (30,34 %) Darbības, ko veic saskaņā ar EGF regulas 7. panta 4. punktu 1. Sagatavošanās darbības || – || 40 000 2. Pārvaldība || – || 40 000 3. Informācija un reklāma || – || 100 000 4. Kontrole un ziņojumu sniegšana || – || 30 000 Starpsumma (c): || – || 210 000 (1,96 %) Kopējās izmaksas (a + b + c): || – || 10 740 000 EGF ieguldījums (60 % no kopējām izmaksām) || – || 6 444 000 (*) Lai izvairītos no decimālskaitļiem, aplēstās izmaksas par vienu darba ņēmēju ir noapaļotas. Tomēr tas neietekmē katra pasākuma kopējās izmaksas, kuras joprojām ir tādas pašas kā Grieķijas iesniegtajā pieteikumā. (**) Noapaļošanas dēļ kopējās summas nesakrīt. 35. To darbību izmaksas, kuras iepriekš minētajā tabulā noteiktas kā darbības saskaņā ar EGF regulas 7. panta 1. punkta b) apakšpunktu, nepārsniedz 35 % no saskaņotā individualizēto pakalpojumu kopuma kopējām izmaksām. Grieķijas iestādes apstiprināja, ka šīs darbības ir atkarīgas no tā, vai paredzētie atbalsta saņēmēji piedalās darba meklēšanas vai mācību pasākumos. 36. Grieķijas iestādes apstiprināja, ka ieguldījumu izmaksas pašnodarbinātībai, uzņēmējdarbības sākšanai un darbinieku pārņemšanai nepārsniegs EUR 15 000 vienam atbalsta saņēmējam. Izdevumu atbilstības periods 37. Grieķijas iestādes sāka sniegt individualizētos pakalpojumus paredzētajiem atbalsta saņēmējiem 2014. gada 20. oktobrī. Tāpēc par izdevumiem saistībā ar 30. punktā minētajām darbībām ir tiesības saņemt EGF finansiālu ieguldījumu no 2014. gada 20. oktobra līdz 2016. gada 20. oktobrim. 38. Grieķijas iestādēm 2014. gada 1. septembrī sāka rasties administratīvie izdevumi saistībā ar EGF īstenošanu. Tāpēc par izdevumiem saistībā ar sagatavošanās, pārvaldības, informācijas un reklāmas, kontroles un ziņošanas pasākumiem ir tiesības saņemt EGF finansiālu ieguldījumu no 2014. gada 1. septembra līdz 2017. gada 20. aprīlim. Papildināmība ar darbībām, ko finansē no valstu vai Savienības fondiem 39. Valsts priekšfinansējuma vai līdzfinansējuma avots ir Attīstības ministrijas valsts ieguldījumu programma. 40. Grieķijas iestādes ir apstiprinājušas, ka iepriekš aprakstītie pasākumi, kas saņem EGF finansiālu ieguldījumu, nesaņems finansiālu ieguldījumu no citiem Savienības finanšu instrumentiem. Procedūras, ko ievēro, apspriežoties ar paredzētajiem atbalsta saņēmējiem vai viņu pārstāvjiem, vai sociālajiem partneriem, kā arī vietējām un reģionālām iestādēm 41. Grieķijas iestādes norādīja, ka saskaņotais individualizēto pakalpojumu kopums ir izstrādāts, apspriežoties ar paredzēto atbalsta saņēmēju (bijušie “Fokas” darbinieki un darbinieku juristi) pārstāvjiem un Grieķijas Privāto darba ņēmēju federāciju. 2014. gada februārī notika pirmā tikšanās, lai pārliecinātos, vai bijušie “Fokas” darbinieki ir tiesīgi saņemt attiecīgo atbalstu. Pēc vairākkārtējas apspriešanās starp EYSEKT[16] un darbinieku pārstāvjiem 2014. gada 8. jūlijā tika pārrunāts ierosinātais pieteikums un pasākumu integrētā kopuma saturs. Pārvaldības un kontroles sistēmas 42. Pieteikums ietver pārvaldības un kontroles sistēmas aprakstu, kurā norādīti ietverto struktūru pienākumi. Grieķija paziņoja Komisijai, ka finansiālos ieguldījumus pārvaldīs un kontrolēs tās pašas iestādes, kas pārvalda un kontrolē Eiropas Sociālā fonda (ESF) finansējumu Grieķijā. ESF darbību koordinēšanas un uzraudzības iestāde (EYSEKT) darbosies kā pārvaldes iestāde, EDEL (Fiskālās revīzijas komiteja) – kā kontroles iestāde, un Īpašais maksājumu iestādes dienests – kā sertificētājiestāde. Attiecīgās dalībvalsts uzņemtās saistības 43. Grieķijas iestādes nodrošināja nepieciešamo ticamības līmeni attiecībā uz to, ka: – piekļuvē ierosinātajām darbībām un to īstenošanai tiks piemēroti vienlīdzīgas attieksmes un nediskriminācijas principi; – ir ievērotas valstu un ES tiesību aktos paredzētās prasības par kolektīvo atlaišanu; – ierosinātās darbības nesaņems finansiālu atbalstu no citiem Savienības fondiem vai finanšu instrumentiem, kā arī tiks novērsta jebkāda dubulta finansēšana; – ierosinātās darbības papildinās darbības, kas tiek finansētas, izmantojot struktūrfondu līdzekļus; – EGF finansiālais ieguldījums atbildīs procesuālajiem un materiālajiem Savienības noteikumiem par valsts atbalstu. IETEKME UZ BUDŽETU Budžeta priekšlikums 44. EGF nepārsniedz maksimālo gada apjomu EUR 150 miljonu apmērā (2011. gada cenās), kā paredzēts 12. pantā Padomes 2013. gada 2. decembra Regulā (ES, Euratom) Nr. 1311/2013, ar ko nosaka daudzgadu finanšu shēmu 2014.–2020. gadam[17]. 45. Izskatot pieteikumu attiecībā uz nosacījumiem, kas izklāstīti EGF regulas 13. panta 1. punktā un, ņemot vērā paredzēto atbalsta saņēmēju skaitu, ierosinātās darbības un paredzētās izmaksas, Komisija ierosina piešķirt EGF līdzekļus EUR 6 444 000 apmērā, kas ir 60 % no ierosināto darbību kopējām izmaksām, lai sniegtu finansiālu ieguldījumu pieteikumā minēto pasākumu īstenošanā. 46. Ierosināto lēmumu izmantot EGF kopīgi pieņems Eiropas Parlaments un Padome, kā paredzēts 13. punktā Eiropas Parlamenta, Padomes un Komisijas 2013. gada 2. decembra Iestāžu nolīgumā par budžeta disciplīnu, sadarbību budžeta jautājumos un pareizu finanšu pārvaldību[18]. Saistītie tiesību akti 47. Vienlaikus ar priekšlikumu lēmumam par EGF līdzekļu piešķiršanu Komisija Eiropas Parlamentam un Padomei iesniegs priekšlikumu par līdzekļu pārvietošanu uz attiecīgo budžeta pozīciju EUR 6 444 000 apmērā. 48. Tajā pašā laikā, kad Komisija pieņem priekšlikumu lēmumam par EGF izmantošanu, tā ar īstenošanas aktu pieņems lēmumu par finansiālo ieguldījumu, kas stājas spēkā dienā, kad Eiropas Parlaments un Padome pieņem ierosināto lēmumu izmantot EGF. Priekšlikums EIROPAS PARLAMENTA UN PADOMES LĒMUMS par Eiropas Globalizācijas pielāgošanās fonda izmantošanu saskaņā ar 13. punktu Eiropas Parlamenta, Padomes un Komisijas 2013. gada 2. decembra Iestāžu nolīgumā par budžeta disciplīnu, sadarbību budžeta jautājumos un pareizu finanšu pārvaldību (pieteikums EGF/2014/013 EL/Odyssefs Fokas) EIROPAS PARLAMENTS UN EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Eiropas Parlamenta un Padomes 2013. gada 17. decembra Regulu (ES) Nr. 1309/2013 par Eiropas Globalizācijas pielāgošanās fondu (2014.–2020.) un ar ko atceļ Regulu (EK) Nr. 1927/2006[19] un jo īpaši tās 15. panta 4. punktu, ņemot vērā Eiropas Parlamenta, Padomes un Komisijas 2013. gada 2. decembra Iestāžu nolīgumu par budžeta disciplīnu, sadarbību budžeta jautājumos un pareizu finanšu pārvaldību,[20] un jo īpaši tā 13. punktu, ņemot vērā Eiropas Komisijas priekšlikumu, tā kā: (1) Eiropas Globalizācijas pielāgošanās fonds (EGF) tika izveidots, lai sniegtu atbalstu tādiem darbiniekiem, kuri atlaisti no darba, un tādām pašnodarbinātām personām, kuru darbība ir beigusies, jo globalizācijas rezultātā ir notikušas lielas strukturālas izmaiņas pasaules tirdzniecības modeļos, turpinās ilgstoša globālā finanšu un ekonomikas krīze, kas aplūkota Regulā (EK) Nr. 546/2009[21], vai sākas jauna globāla finanšu un ekonomikas krīze, un lai palīdzētu viņiem no jauna iekļauties darba tirgū. (2) EGF var izmantot, nepārsniedzot maksimālo summu EUR 150 miljoni gadā (2011. gada cenās), kā noteikts Regulas (ES, Euratom) Nr. 1311/2013 12. pantā. (3) Grieķija 2014. gada 29. jūlijā iesniedza pieteikumu izmantot EGF saistībā ar darbinieku atlaišanu[22] uzņēmumā “Odyssefs Fokas S.A.” Grieķijā, un papildināja to ar papildinformāciju, kas paredzēta Regulas (ES) Nr. 1309/2013 8. panta 3. punktā. Šis pieteikums atbilst Regulas (ES) Nr. 1309/2013 13. panta prasībām par EGF finansiālā ieguldījuma noteikšanu. (4) Saskaņā ar Regulas (ES) Nr. 1309/2013 6. panta 2. punktu Grieķija nolēma sniegt individualizētus pakalpojumus, kurus līdzfinansē EGF, arī jauniešiem, kuri nav nedz nodarbināti, nedz iesaistīti izglītībā vai apmācībā (NEET). (5) Tādēļ EGF ir jāizmanto, lai sniegtu finansiālu ieguldījumu EUR 6 444 000 apmērā saistībā ar Grieķijas iesniegto pieteikumu, IR PIEŅĒMUŠI ŠO LĒMUMU. 1. pants Eiropas Savienības 2014. finanšu gada vispārējā budžetā izmanto Eiropas Globalizācijas pielāgošanās fondu (EGF), lai piešķirtu EUR 6 444 000 saistību un maksājumu apropriācijās. 2. pants Šo lēmumu publicē Eiropas Savienības Oficiālajā Vēstnesī. Briselē, Eiropas Parlamenta vārdā Padomes vārdā priekšsēdētājs priekšsēdētājs [1] OV L 347, 20.12.2013., 855. lpp. [2] Eiropas Parlamenta un Padomes 2006. gada 20. decembra Regula (EK) Nr. 1893/2006, ar ko izveido NACE 2. red. saimniecisko darbību statistisko klasifikāciju, kā arī groza Padomes Regulu (EEK) Nr. 3037/90 un dažas EK regulas par īpašām statistikas jomām (OV L 393, 30.12.2006., 1. lpp.). [3] Saskaņā ar Regulas (ES) Nr. 1309/2013 7. panta ceturto punktu. [4] Komisijas 2012. gada 8. novembra Regula (ES) Nr. 1046/2012, ar ko īsteno Eiropas Parlamenta un Padomes Regulu (EK) Nr. 1059/2003 par kopējas statistiski teritoriālo vienību klasifikācijas (NUTS) izveidi attiecībā uz jaunā reģionālā sadalījuma laikrindu nosūtīšanu (OV L 310, 9.11.2012., 34. lpp.). [5] EGF regulas 3. panta a) punkta nozīmē. [6] “FOKAS” 2012. gada 29. novembrī iesniedza pieteikumu saskaņā ar Bankrota kodeksa 99. pantu, lūdzot noteikt tiesisko aizsardzību pret kreditoriem. [7] Grieķijā ir noteikts nabadzības slieksnis attiecībā uz fiziskām personām EUR 5708 gadā vienam cilvēkam un attiecībā uz mājsaimniecībām, kurās ir divi pieaugušie un divi bērni, kuri nav vecāki par 14 gadiem, — EUR 11 986. [8] http://www.inegsee.gr/wp-content/uploads/2014/07/Symperasmata.pdf [9] EGF/2010/016 ES Aragonas reģiona mazumtirdzniecības nozare. COM(2010) 615 EGF/2011/004 EL ALDI Hellas. COM(2011) 580 EGF/2014/009 EL Sprider Stores, kas šobrīd tiek izvērtēts. [10] “Original Levi’s” veikali (1994), “Active” (1996) un “Gruppo T” (arī 1996). [11] “Espirit”, “Mango”, “Façonable” un “Gerry Weber”. [12] www.statistics.gr [13] Avots: Starptautiskā Darba organizācija (ILO). http://www.ilo.org/global/research/global-reports/global-employment-trends/2014/WCMS_233936/lang--en/index.htm [14] Kods tsdec450 [15] Avots: ELSTAT. 2013. gada 4. ceturkšņa darbaspēka apsekojums. [16] ESF darbību koordinēšanas un uzraudzības iestāde (EYSEKT) ir EGF vadības iestāde Grieķijā. [17] OV L 347, 20.12.2013., 884. lpp. [18] OV C 373, 20.12.2013., 1. lpp. [19] OV L 347, 20.12.2013., 855. lpp. [20] OV C373, 20.12.2013., 1. lpp. [21] OV L 167, 29.6.2009., 26. lpp. [22] EGF regulas 3. panta a) punkta nozīmē.